ΓΡΑΠΤΗ ΕΡΩΤΗΣΗ E-2756/01

υποβολή: Jonas Sjstedt (GUE/NGL) προς την Επιτροπή

(9 Οκτωβρίου 2001)

Θέμα: Μεταλλαγμένα τρόφιμα σε σουηδικά καταστήματα

Τον Ιανουάριο 2001, η Επιτροπή Προστασίας Περιβάλλοντος της Σουηδίας παρουσίασε τα αποτελέσματα έρευνας που έγινε μεταξύ των δήμων της χώρας, με ερωτηματολόγια. Το συμπέρασμα ήταν ότι ο έλεγχος, σχετικά με το κατά πόσο τα μεταλλαγμένα τρόφιμα λαμβάνουν τη σχετική σήμανση, δεν λειτουργούσε. Σύμφωνα με τις οδηγίες της Ευρωπαϊκής Ένωσης, θα πρέπει όλα τα τρόφιμα που περιέχουν πάνω από 1 % μεταλλαγμένες ουσίες να φέρουν ανάλογη ένδειξη. Η ευθύνη για τη σήμανση αυτή ανήκει στους Δήμους. Τα αποτελέσματα όμως της έρευνας μας έδειξαν ότι μόνο τέσσερις σε σύνολο 214 Δήμων που απάντησαν, εφάρμοσαν τη σχετική διαδικασία το έτος 2000. Πρόκειται για τους Δήμους Στοκχόλμης, Λαντσκρούνα, Τουρσός και Σκουρούπ.

Προφανώς, η Σουηδία δεν θα αποτελεί εξαίρεση σε σχέση με τις άλλες χώρες και τη σήμανση των μεταλλαγμένων τροφίμων. Γνωρίζει μήπως η Επιτροπή εάν η διαδικασία αυτή εφαρμόζεται σταπόλοιπα κράτη μέλη της Ευρωπαϊκής Ένωσης·

Απάντηση του κ. Byrne εξ ονόματος της Επιτροπής

(3 Δεκεμβρίου 2001)

Ο κανονισμός (ΕΚ) 258/97 του Κοινοβουλίου και του Συμβουλίου της 27ης Ιανουαρίου 1997 σχετικά με τα νέα τρόφιμα και τα νέα συστατικά τροφίμων(1), ο οποίος καλύπτει και τα γενετικά τροποποιημένα τρόφιμα, ο κανονισμός (ΕΚ) 1139/98 της 26ης Μαΐου 1998 για τηνποχρεωτική αναγραφή στοιχείων, επιπλέον των προβλεπόμενων στην οδηγία 79/112/ΕΟΚ, στην επισήμανση ορισμένων τροφίμων που παράγονται από γενετικώς τροποποιημένους οργανισμούς(2), ο κανονισμός (ΕΚ) 49/2000 της Επιτροπής της 10ης Ιανουαρίου 2000 για την τροποποίηση του κανονισμού (ΕΚ) 1139/98 για τηνποχρεωτική αναγραφή στοιχείων, επιπλέον των προβλεπόμενων στην οδηγία 79/112/ΕΟΚ, στην επισήμανση ορισμένων τροφίμων που παράγονται από γενετικώς τροποποιημένους οργανισμούς(3) καθώς και ο κανονισμός (ΕΚ) 50/2000 της Επιτροπής της 10ης Ιανουαρίου 2000 για την επισήμανση των τροφίμων και των συστατικών τους που περιέχουν πρόσθετες και αρτυματικές ύλες οι οποίες έχουν τροποποιηθεί γενετικώς ή έχουν παραχθεί από γενετικώς τροποποιημένους οργανισμούς(5), εφαρμόζονται άμεσα σε όλα τα κράτη μέλη. Οι απαιτήσεις για τη διάθεση στην αγορά και την επισήμανση των γενετικά τροποποιημένων τροφίμων είναι συνεπώς ομοιόμορφες σε όλα τα κράτη μέλη. Όπως προβλέπεται από τη συνθήκη για την ΕΚ, η αρμοδιότητα για την εφαρμογή των σχετικών διατάξεων και τον έλεγχο εμπίπτει στα κράτη μέλη.

Η Επιτροπή διεξάγει έρευνες στα κράτη μέλη σχετικά με τον τρόπο λειτουργίας της επισήμανσης των γενετικά τροποποιημένων τροφίμων, στο πλαίσιο της αρμοδιότητας που έχει να εξασφαλίζει την ορθή λειτουργία και την ανάπτυξη της εσωτερικής αγοράς.

Η Επιτροπή σκοπεύει να περιλάβει τον έλεγχο της σωστής επισήμανσης των τροφίμων που μπορεί να περιέχουν γενετικά τροποποιημένα συστατικά στο συντονισμένο πρόγραμμα ελέγχου για το 2002, το οποίο εμπίπτει στο πεδίο της οδηγίας 89/397/ΕΟΚ της 14ης Ιουνίου 1989 σχετικά με τον επίσημο έλεγχο των τροφίμων(4). Ο σκοπός αυτής της οδηγίας είναι να εξασφαλίσει ότι η κοινοτική νομοθεσία περί τροφίμων εφαρμόζεται με την ίδια αυστηρότητα σε όλα τα κράτη μέλη. Η πρωτοβουλία αυτή έχει σχεδιαστεί με σκοπό να βελτιώσει την εναρμονισμένη εφαρμογή των επίσημων ελέγχων από τα κράτη μέλη.

Το Γραφείο Τροφίμων και Κτηνιατρικών Θεμάτων της Επιτροπής έχει επίσης αρχίσει να διεξάγει αποστολές στα κράτη μέλη έτσι ώστε να αξιολογήσει τα επίσημα συστήματα ελέγχου των γενετικά τροποποιημένων τροφίμων, συμπεριλαμβανομένου του θέματος της επισήμανσης.

(1) ΕΕ L 43 της 14.2.1997.

(2) ΕΕ L 159 της 3.6.1998.

(3) ΕΕ L 6 της 11.1.2000.

(4) ΕΕ L 186 της 30.6.1989.

(5) ΕΕ L 6 της 11.1.2000.